Timetti taqbaylit, tesɛa tigemmi meqqren am nettat am tmettiyin-nniḍen, teṭṭef amḍiq meqqer segmi i d-tufrar tɣerma-ines gar tiyaḍ, ay-agi yettban-d ama deg: yinsayen neɣ deg yidles-ines i icudden ɣer tutlayt d tsekla. Tasekla tamaziɣt, tɛedda-d seg talliyin yezrin almi i d-tewweḍ ɣer tizi n wass-a, deg tazwara, tusa-d s ubrid n timawit, yal yiwen yettawi-tt i wayeḍ, tetteddu s ccfawat n tkatut, am wakken i d-yenna Moussa Imarazen: «Tasekla-agi akken ma tella tettruḥu seg yimi ɣer tmeẓẓuɣt, d ay-agi i tt-yeǧǧan tezger idurar d yissafen, ussan d yiseggasen akken ad taweḍ si lǧil ɣer wayeḍ»1 Daɣen Muḥend Akli Salḥi yenna-d deg wawal-is: «Aɛeddi n tsekla taqbaylit seg timawit tamensayt ɣer tira, iban-d s sin n wudmawen: n timawit, tis snat d talalit n tewsatin timaynutin»2